次韵和石曼卿泰山
作者：劉攽
朝代：宋

paragraphs: 步至東山表，纔知嶽鎮尊。
百川趨渤碣，一柱際乾坤。
託始無懷氏，談更洛誦孫。
後王崇檢玉，方士說天門。
巖石居凝命，群峰遠駿奔。
陰陽殊雨霽，朝夕異凉溫。
學者譏秦事，功臣誓漢恩。
氣連滄海碧，影變濁河渾。
候日來丁夜，捫星待合昏。
仙真疑史闕，宮殿謹司存。
落水雷穿谷，危松珀擁根。
更尋宣父志，雅意屬崦崑。